Flyet har fraktet sårede ukrainere. Nå blir det stående i Malaysia for å frakte kongen hjem.  
Transporten av kongen hjem fra Malaysia er anslått å koste to millioner kroner, opplyser Forsvaret fredag kveld. Kongehuset slipper å ta kostnaden fra sitt eget budsjett.  Et evakueringsfly landet fredag morgen norsk tid på en flyplass på øya Langkawi i Malaysia. Kong Harald reiste dit på privat ferie. Nå som han er blitt syk og har havnet på sykehus, har regjeringen bestemt seg for å hente ham hjem. Etter det Aftenposten kjenner til hadde flyet med seg dobbel bemanning. Det kunne dermed ha tatt av for å reise tilbake til Norge i løpet av kort tid. Men kongen kan ikke reise med en gang. «Hans Majestet Kongen er fortsatt i bedring. Kongen vil være på sykehuset i noen dager til for behandling og ro, før hjemreise», heter det i en pressemelding fra Slottet. Dermed må flyet og crewet bli på Langkawi. Hyppige turer til Polen for å hente sårede soldater Det aktuelle flyet er et SAS Boeing 737–700 som siden juni 2022 er blitt leid inn av Forsvaret og gjort om til et ambulansefly. Flyet er blitt brukt til å evakuere ukrainske soldater som er blitt såret i krigen mot Russland. De ukrainske soldatene er blitt fløyet til sykehus rundt om i Europa. Forsvaret støtter Helsedirektoratet og EUs medisinsk luftevakuering av ukrainske pasienter fra Polen til flere europeiske land, skriver Stine Barclay Gaasland i en e-post til Aftenposten. Hun er oberstløytnant og talsperson for Forsvaret. Aftenposten har analysert data fra nettstedet Flightradar for de siste 90 dagene. Dataene viser at flyet er blitt brukt til evakuering av sårede ukrainske soldater ni ganger siden begynnelsen av desember. Flyet har tatt av fra Gardermoen utenfor Oslo og fløyet til den polske byen Rzeszow like ved grensen til Ukraina. Der har de plukket opp sårede ukrainske soldater og tatt dem med til flere ulike byer i Europa. Ukrainske pasienter er blitt evakuert til Norge, Danmark, Tyskland, Finland, Belgia, Nederland, Ungarn, Frankrike og Kroatia. Hvilke land og flyplasser pasientene er blitt evakuerer til, har varierer fra uke til uke, opplyser Forsvaret. Sist gang flyet fløy til Polen, var 20–21. februar. Noen ganger har det gått en uke mellom hver tur, andre ganger 2–3 uker. Bilder som ligger i Forsvarets mediebank, tyder på at også andre fly er blitt benyttet til å evakuere sårede ukrainere. De har også brukt fly av typen C-130J Hercules. Det er stadig mange ukrainere som blir såret i den brutale krigen. Behovet for behandling ved europeiske sykehus kommer trolig til å fortsette å være der i lang tid fremover. Likevel mener Forsvaret at evakueringen av kongen fra hans private ferietur ikke vil ha noen «umiddelbar konsekvens for Forsvarets oppdragsportefølje». Forsvaret poengterer i sin pressemelding at det er regjeringen som har gitt dem i oppdrag å hente kongen. Statsminister Jonas Gahr Støre sa onsdag, dagen etter at kongens sykdom ble offentlig kjent, at regjeringen ville bidra til å hente kongen hjem til Norge «så fort som mulig og så frisk som mulig». Vil koste to millioner kroner - tas fra forsvarsbudsjettet Det er dokumentert i Aftenposten og andre medier at evakueringsflyet fra Norge nå står på flyplassen i Langkawi. Forsvaret sier likevel at de av hensynet til sikkerheten ikke kan svare på detaljerte spørsmål før etter gjennomført oppdrag. Aftenposten har spurt Forsvaret om flyet er blitt tatt ut fra sitt vanlige oppdrag, og om noen sårede ukrainere må vente på transport. Det vil de ikke svare på nå. Forsvaret opplyser fredag kveld at transporten av kongen hjem vil koste «rett over to millioner kroner».   Det er satt av 291 millioner kroner i statsbudsjettet til driften av kongehuset i år. Av dette er 14,8 millioner kroner apanasje til kongeparet. Men kostnadene for hjemreisen vil ikke bli belastet kongehuset, opplyser Forsvaret:  Pengene vil tas fra forsvarsbudsjettet.  Slottet viser til regjeringen Slottets kommunikasjonsavdeling skriver i en e-post fredag at kongens utgifter til den private ferien dekkes av kongen. Kongens utgifter til medisinsk akuttbehandling omfattes av reiseforsikring, skriver de videre. Når det gjelder kostnadene for den medisinske hjemtransporten,  så unngår de å svare og viser i stedet til regjeringen.
Kong Harald er på sykehus i Malaysia etter å ha blitt syk på ferie. Flyet som skal hente ham hjem koster to millioner kroner.  Flyet er et SAS Boeing 737–700. Forsvaret leier det vanligvis for å hente sårede ukrainske soldater fra Polen. Forsvaret mener at hjemhenting av Kong Harald ikke påvirker deres oppdrag. De vil fortsette å evakuere skadede ukrainere.